Innspill til kommunestyret 07.02.24

fra Engerdal Ungdomsråd

Plan, teknikk og miljø foreslo i årsbudsjett 2024 tiltaket «Salg av bibliotekbygg Drevsjø». Som en følge av dette tiltaket kom det også inn under Oppvekst og utvikling ett punkt som henger sammen med dette: «Samlokalisering av skole- og folkebibliotek». Et salg av bygget der biblioteket er nå, vil også medføre flytting av ungdomshuset.

Per i dag så fungerer Bibliotekbygget ikke bare som et bygg som huser 4 ulike aktører, men i hovedsak er det en møteplass for alle aldre og nasjonaliteter. Ungdomshuset, Røveriet og Biblioteket er sammen med Kløverbua nå et kultursenter hvor flyktninger fra mottaket, bosatte flyktninger og lokalbefolkningen møtes, samhandler og integreres. Vi ungdommene kan henge på «huset vårt», stikke innom Kløverbua for en trivelig handel, slappe av eller spille sjakk og lese bok på biblioteket og låne utstyr på Røveriet.

Bygget og Ungdomshuset ligger sentralt til i et bygdesentrum med butikk og kafeteria i nærheten, samt aktiviteter som badestranda, skøytebane, barnehagen og Trekantparken gir oss som ungdom et godt og variert tilbud av aktiviteter på og rundt Ungdomshuset.

Vi har nå brukt ett par år på å «gjøre» Ungdomshuset til «vårt hus», med grafitti og maling på vegger, investert i nytt utstyr som 2 biljardbord, dart-tavle, bordtennisbord og fotballspillbord inne og volleyballnett, mål og basketballkurv ute. Vi har ordnet med sofaer og møbler, og fått satt ungdommens preg på arealene slik at det har blitt «vårt» hus. Vi så fram imot at det i fjor høst skulle skje litt etterlengtede oppgraderinger på Ungdomshuset: vi skulle på ungdomshuskveld male tak og de siste veggene, mens vaktmesterne skulle rive ett par vegger nede for et større kjøkken som det er behov for samt en ny hems for å utnytte plassen vi har maksimalt – noe som vi nå må holde «på vent» til saken kommer opp og blir vedtatt til sommeren.

Vi er glade i Ungdomshuset vårt, og det er også fint at det ligger på Drevsjø som er sentralt midt i kommunen med gode bussforbindelser, nært og tilgjengelig for ungdommene på mottaket på Drevsjø og Femundtunet – vi trives godt der vi er! Vi ønsker at det kan legges til rette for mere åpningstid på Ungdomshuset med en dag til i uka eller en fredag i måneden, nettopp fordi vi ser viktigheten av å ha Ungdomshuset som møteplass utenom tilrettelagte fritidsaktiviteter som fotball, ski, speider, Kulturskole osv. Hvor vi bare kan møtes og «henge» med venner, eller hvor det også innimellom er opplegg med for eksempel Politiet, helse osv. rundt ulike tema som opptar oss ungdommer.

Hvis vi skal tenke en flytting av ungdomshuset, så ønsker vi at det må ligge i ett sentrum som Drevsjø eller Engerdal med infrastruktur rundt som butikk og kafeteria rundt. Flyttes Ungdomshuset ned til EBUS/Engerdalshallen er det for det første ikke noe annet rundt enn kun skole/hall. Hadde EBUS/hallen ligget i sentrum, hadde det stilt seg litt annerledes. Men vi ønsker at det skal være et tydelig skille på skole og fritid. Skole er skole, la fritid være fritid – Ungdomshuset skal være ett fristed, vårt sted. Vi mener at Ungdomshuset mister «navnet» sitt og egenverdet hvis det blir i Engerdalssetra. Da blir vi «på skola» uavhengig av om vi er i Engerdalshallen – vi er likevel på skolas område, det samme området som vi går på i 10 år sammenhengende. Vi tror ikke voksne heller hadde ønsket å være på arbeidsplassen sin på fritiden – det må være ett skille. Vi ser også en utfordring i at det kan bli vanskelig for lærere å skille på hva som skjer i fritida og på skola, slik at det som skjer på skolas område/hallen på fritida vil kunne få reaksjoner for vedkommende i skoletid.

Vi ser kommunens ønske og behov for å spare inn penger, men vi er sterkt imot planene om å selge Bibliotekbygget og med det ødelegge den fine møteplassen vi mener alle 4 aktører som i dag bruker bygget skaper for lokalbefolkningen i alle aldre samt for beboere på mottaket.

At biblioteket er tenkt samlokalisert med skolebiblioteket forstår vi tankegangen bak, men det er viktig å se på biblioteket i en større sammenheng som møteplass enn kun utlån av bøker.

Vi har nå jobbet med revidering av prosessplan, og vi vil ta noen punkter som er viktige å få frem for Ungdomsrådet (hovedmål og delmål):

Hovedmål videre fra 2024 med delmål under:

Oppgradere ungdommenes møteplass: Ungdomshuset

oppgradere selve bygget på innsiden med maling - maledugnad med Uhus-brukere

ombygging med ny hems og utvidet kjøkkenavdeling

nytt gulv

økt åpningstid med en ekstra dag hver måned (fredag eller lørdag med lengre åpningstid)

økt åpningstid med 1 ekstra dag per uke/annenhver uke

volleyballbane bak Ungdomshuset

Bedre transportmuligheter rundt i kommunen

«Trygt hjem» med en fast pris etter Ungdomshus til grendene (Engerdalssetra/Engerdal/Heggeriset/Hylleråsen, Sorken/Elgå, Sølenstua/Sundet/Sømådalen og Lillebo)

Bedre kollektive transportmuligheter (buss), innad i kommunen særlig nordover til Sømådal/Tynset og Elgå (ukedager) og Hamar-Elverum-Trysil-Femund og retur (helg)

Billigere boliger for ungdom

kommunale boliger eller leiligheter/hybler forbeholdt ungdom (16-25 år) med rimeligere leie (jf at de fleste er under utdanning)

tilskuddsordning for unge som vil kjøpe tomt og bygge hus (18-30 år)

Jobb- portal for ungdom

På kommunens hjemmeside - hvor bedrifter (kommunale og private) kan legge inn ledige jobber spesielt rettet mot unge (14-19 år + 19-25 år)

hvor ungdom som ønsker jobb kan legge ut sin "cv" slik at bedrifter kan finne dem

Bredere aktivitetstilbud

Legge bedre til rette for nye aktiviteter som mekkeklubb, bilcross, håndball.

Mer organisert bruk av eksisterende anlegg som skøytebana på Hovden (ishockey, kunstløp), friidrettsanlegget rundt Drevsjø Stadion og tennisbana på Drevsjø

Utvikling av Sølen Alpinsenter

Lys i storbakken for kveldskjøring

Akebakke for små og store

1 nedfart/alpinbakke til (mellom vanskelighetsgrad)

Større skiutleie – muligheter for samarbeid med Røveriet?

Av arrangementer så er det UKM – Ung Kultur Møtes – som Ungdomsrådet har et stort fokus rettet mot nå. Her jobber Ungdomsrådet med workshops 2-3 ganger i måneden fra januar til arrangementet er – i år er det i Palmehelga 22-24. mars. I fjor søkte Ungdomsrådet på stimuleringsmidler fra Innlandet fylkeskommune til årets arrangement, og fikk innvilget kr. 20.000,- til utvikling av UKM lokalt. Vi vil bruke disse pengene på bedre innhold på aktivitetene med eksterne kursholdere, fokus på det sosiale og å skape en fin møteplass for ungdommer i kommunen vår.

Ut over UKM så skal Ungdomsrådet arrangere tur til VG-lista i Oslo i juni, samt at vi arrangerer Halloween for alle barn og unge i kommunen i oktober– begge arrangementer sammen med Frivilligsentralen. Og året avsluttes med pepperkakehuskonkurranse i desember.

Alle disse arrangementene jobber vi med på fritida sammen med koordinator og sekretær, og «lønn for strevet» er mat og masse lærdom.

Takk for oppmerksomheten – fra Ingvild, Siri, Helmer, Kjersti, Mari, Andrine, Emma og Victor